Сабиигъуэр хъумэным хуэгъэпсауэ
Мэкъуауэгъуэм и 1-м дэнэкIи щагъэлъапIэ Сабийхэр хъумэным и дунейпсо махуэр. Абы балигъхэм иджыри зы Iэмал къыдет ди бынхэм гулъытэ яхуэтщIыну, ахэр фIыуэ зэрытлъагъур зыхедгъэщIэну, тыгъэ цIыкIухэмкIэ дгъэгуфIэну.
Дауи, адэ-анэфIу дыщытыпхъэщ дапщэщи, къытщIэхъуэ щIэблэми гулъытэ щыхуэтщIыпхъэр мэкъуауэгъуэм и 1-м и закъуэкъым. Балигъхэм ди къалэн нэхъыщхьэхэм ящыщщ цIыкIухэм я сабиигъуэр насыпыфIэ, къызыхуэтыншэ тщIыныр, абыхэм я гъащIэр тхъумэныр.
А Iуэхугъуэхэм яхуэгъэпса Iуэхугъуэ дахэ -мэкъуауэгъуэм и 3-м щэбэт щIыхьэху ди республикэм и щIыпIэ псоми щегъэкIуэкIыныр — къыхалъхьэ КъБР-м и Профсоюзхэм я федерацэмрэ КъБР-м и Бзылъхугъэхэм я зэгухьэныгъэмрэ. Псапэшхуэ зыпылъ а Iуэхугъуэм къыщалэжь мылъкур хуагъэкIуэнущ бын куэд щапI унагъуэхэм, интернатхэм я гъэсэнхэм.
Дыхэвгъэт жыджэру сабиигъуэр хъумэным хуэгъэпса, мэкъуауэгъуэм и 3-м екIуэкIыну щэбэт щIыхьэхум. Ди лъагъуныгъэрэ гулъытэрэ сыт щыгъуи хуэныкъуэ сабийм иджыри зэ зыхедвгъэгъащIэ абы ди гъащIэм, жылагъуэм щаIэ мыхьэнэм и инагъыр.
КЪАСКЪУЛ Аулият,
КъБР-м и Бзылъхугъэхэм я зэгухьэныгъэм и пашэ.
